Art-kino
javna ustanova u kulturi
Krešimirova 2, Rijeka, Hrvatska

Tel.: 051 323 262
e-mail: ured@art-kino.hr
OIB: 12254758142
MB: 2998050
Transakcijski račun: 2360000-1102348678
IBAN: HR2423600001102348678
www.art-kino.org

Klasa: 400-01/24-02/1

Ur.br.: 2170-1-35-01-24-2

**PRIJEDLOG POLUGODIŠNJEG IZVJEŠTAJA O IZVRŠENJU FINANCIJSKOG PLANA ZA 2024. g.**

Rijeka, 22.07.2024.

 Ravnateljica

 Slobodanka Mišković

**SAŽETAK DJELOKRUGA RADA ART-KINA**

Art-kino je javna ustanova čije je područje djelovanja filmska umjetnost i kultura. Osnovano je od strane Grada Rijeke 2008. godine, a status javne ustanove dobilo je 2013. godine. Ustanova trenutno broji 17 zaposlenih djelatnika programskog, tehničkog i administrativnog profila, a na godišnjoj razini producira preko 1000 javnih programa koje je proteklih 15 godina rada kina posjetilo više od 500 000 posjetitelja.

Glavna se programska djelatnost ustanove odvija u prostorima Art-kina *Croatia* (Krešimirova 2) i u Dječjoj kući (Ul. Viktora cara Emina 1A), dok je u svrhu dodatnog proširenja prostora za redovne i medijacijske programe u prosincu 2015. godine otvoreno Mini Art-kino, a za potrebe održavanja filmskih radionica za mlade i Art-kino Lab.

Pored toga što je promotor filmske kulture općenito, ustanova ima vrlo važnu ulogu platforme za razvoj i promociju riječke audiovizualne djelatnosti. Sveukupno gledajući Art-kino nije samo mjesto prikazivanja i gledanja filmova već i rasprave o njima, edukacije, komunikacije i istraživanja umjetnosti pokretnih slika. Također, posvećeno je razvoju novih generacija publike, kao i novim programima i praksama prezentacije i interpretacije filma. Zbog toga je 2016. godine pod okriljem Art-kina osnovana Specijalna filmska knjižnica Art-kinos brojnom knjižnom, časopisnom i audiovizualnom građom, a iste godine osnovana je i Kvarnerska filmska komisija, regionalni filmski ured koji pruža administrativnu, logističku, obrazovnu i stručnu podršku za domaću i stranu audiovizualnu produkciju.

Zasnovano na raznolikosti pristupa mediju filma, kino je svoje djelovanje usmjerilo u četiri glavna pravca, rad kojih obuhvaća: *filmski program*, *rad s djecom i mladima*, *obrazovne i medijacijske programe* te *podršku filmskoj produkciji*. Time se na jednom mjestu objedinilo prikazivačke, distribucijske i edukacijske funkcije. Art-kino svoju programsku koncepciju temelji na umjetničkoj značajnosti, svijesti o obrazovnoj ulozi kulturnih institucija, njihovoj odgovornosti za razvoj cjelovitog kulturnog polja u kojem djeluju te otvorenosti prema potrebama zajednice, a vrijednosti svog djelovanja na umjetničkoj izvrsnosti, otvorenosti, društvenoj odgovornosti, predanosti i integritetu te znanju.

Zbog svega navedenog, Art-kino je jedino mjesto u Rijeci čiji se filmski program sastoji od kombinacije kinotečnog programa te suvremene domaće, regionalne, europske i svjetske, uglavnom nezavisne, produkcije umjetničkog filma putem raznih ciklusa (autorskih, nacionalnih, tematskih…), filmskih premijera, prikazivanja baštinskih naslova, kultnih filmskih ostvarenja i gostovanja različitih filmskih festivala. Program obuhvaća igrane, animirane, dokumentarne, eksperimentalne te neprofesijske filmove duže i kraće forme, a nadopunjen je i čestim medijacijskim aktivnostima (razvoj medijske pismenosti, predavanja, diskusije, gostovanja filmskih umjetnika, predstavljanje publikacija, izložbe itd.), dok ključnu programsku inovaciju predstavlja povezivanje filma s drugim umjetnostima (film i novi mediji, kino-koncert). Također, u kinodvorani Dječje kuće, Art-kino ima jedino namjensko kino za djecu i mlade u Hrvatskoj gdje se održava program *Škola u kinu*, javni filmski program za djecu i obitelj te brojne radioničke aktivnosti koje djecu od najmanjih uzrasta potiču da vole, razumiju i stvaraju filmove.

Art-kino je član mreže Europa Cinemas, CICAE - Confédération Internationale des Cinémas d’Art et d’Essai, ECFA – European Children's Film Association te Hrvatske mreže neovisnih kinoprikazivača (Kino mreža).

**Obrazloženje godišnjeg izvještaja o izvršenju financijskog plana Art-kina za razdoblje 1.1. – 30.6.2024. g.**

Obrazloženje polugodišnjeg izvještaja o izvršenju financijskog plana sastoji se od obrazloženja općeg dijela izvještaja o izvršenju financijskog plana. Obrazloženje općeg dijela izvještaja sadrži obrazloženje ostvarenja prihoda i rashoda i obrazloženje prenesenog viška te viška za prijenos u sljedeće razdoblje. Sukladno Zakonu o proračunu članak 85., stavak 2. („Narodne novine“ broj 144/21) i Pravilniku o polugodišnjem i godišnjem izvještaju o izvršenju proračuna i financijskog plana, članak 46., stavak 2. („Narodne novine“ broj 85/2023), Art-kino u polugodišnjem izvještaju o izvršenju financijskog plana ima sljedeće posebne izvještaje: izvještaj o zaduživanju i stanju kredita. Navedeni posebni izvještaj je na Obrascu 1 te je sastavni dio ovoga izvještaja.

**Opis i cilj programa:**

Ustanova je osnovana radi obavljanja audiovizualnih i komplementarnih djelatnosti. Cilj je programa zadovoljenje kulturnih potreba stanovnika grada Rijeke na području audiovizualnih djelatnosti, uz povećanje standarda usluge u toj djelatnosti.

Djelatnosti Ustanove su: razvitak audiovizualnih i komplementarnih djelatnosti te promicanje audiovizualnog stvaralaštva i kulture, javno prikazivanje audiovizualnih djela, očuvanje vrijednosti nacionalne kinematografije, promicanje suvremenog hrvatskog filmskog stvaralaštva te nasljeđa hrvatske i svjetske filmske baštine na području filmske umjetnosti, zaštita audiovizualne baštine, uključujući kinotečnu djelatnost, poticanje produkcije audiovizualnih djela, organizacija domaćih i međunarodnih audiovizualnih programa i manifestacija, razvoj filmske pismenosti kod djece i mladih, proučavanje i kritičko vrednovanje audiovizualnih djelatnosti, organizacija i provedba programa stručnog i profesionalnog usavršavanja, kulturno-umjetničkih poduka, seminara, radionica, tribina, predavanja, konferencija i stručnih skupova u području kulture i audiovizualnih djelatnosti, nakladnička djelatnost, nabava knjižnične građe, osiguranje korištenja i posudbe knjižnične građe te protok informacija, organiziranje i koordiniranje stručnih i znanstvenih istraživanja u području audiovizualnih djelatnosti, aktivnosti i manifestacije usmjerene na povećanje dostupnosti, pristupa i sudjelovanja u kulturi, raznolikosti kulturnog sadržaja te suradnje s organizacijama civilnog društva u području audiovizualnih djelatnosti i kulture, domaća i međunarodna suradnja na području audiovizualnih djelatnosti i kulture te druge djelatnosti u kulturi sukladno posebnim propisima.

**Opći dio**







Ukupno ostvareni prihodi u razdoblju 01.01.2024.-30.06.2024. godini ostvareni su u iznosu 393.082,96 eura što je 50,2% godišnjeg plana, a ukupni rashodi u iznosu 362.065,58 eura ili 44,2% godišnjeg plana. Iz navedenog proizlazi da je u navedenom razdoblju ostvaren višak prihoda nad rashodima u iznosu 31.017,38 eura te sa viškom iz prethodnih razdoblja iznosi 84.458,98 eura. Odlukom o raspodjeli dijela rezultata poslovanja za 2023. godinu u ovom razdoblju planirano je utrošiti 36.600,00 eura, a izvršeno je 25.642,91 euro, odnosno 70,1 % planiranog.

**Račun prihoda i rashoda**

**Prihodi**



Ustanova je prvim rebalansom u 2024. godinu za potrebe izvršavanja godišnje aktivnosti planirala ukupno 782.372,00 eura prihoda, a ostvareno je 393.082,96 eura odnosno 50,2% godišnjeg plana. U strukturi ostvarenih prihoda najveći udio imaju prihodi iz nadležnog proračuna sa 66,7%, slijede pomoći iz proračuna koji nam nije nadležan (Hrvatski audiovizualni centar i Primorsko-goranska županija) s udjelom od 17,8%, prihodi po posebnim propisima (prihodi od ulaznica) s udjelom 13% te prihodi od pruženih usluga i od donacija s udjelom od 2,5%.

Uspoređujući ostvarene prihode u prvom polugodištu 2024. godine s ostvarenjem prethodne godine, prihodi su veći za 43.500,87 eura odnosno za 12,4%.

Financijski plan/Rebalans uravnotežen je uključenjem 36.600,00 eura viška iz prethodnih godina. U razdoblju je utrošeno 25.642,91 eura viška odnosno 70,1 % plana

**Pomoći proračunskim korisnicima iz proračuna koji im nije nadležan** odnose se na tekuće i kapitalne pomoći iz državnog proračuna i proračuna JLPRS. Pomoći su ostvarene u iznosu 70.012,38 eura ili 14,2% više u odnosu na godišnji plan. U odnosu na ostvarenje iz 2023. godine ove su pomoći veće za 5,4%.

**Prihodi po posebnim propisima** odnosno prihodi od ulaznica ostvareni su u iznosu 51.231,60 eura što je 73,2% godišnjeg plana i 6% više od prihoda u istom razdoblju prošle godine. Prihodi od ulaznica su veći zbog razvoja i širenja djelatnosti Ustanove, kao i porasta posjeta publike. U novoj je kinodvorani u Dječjoj kući pokrenut redoviti i kontinuirani obiteljski filmski program, čime je povećan broj projekcija, a time i prihodi i rashodi.

**Prihodi od prodaje proizvoda i robe te pruženih usluga i prihodi od donacija** ostvareni su u iznosu 9.888,00 eura ili 70,6% godišnjeg plana. U odnosu na isto razdoblje prošle godine prihodi su manji za 556,25 eura. Radi se o prihodima od radioničkih programa za djecu u Dječjoj kući, kao i drugih popratnih programa i aktivnosti te donacije od Europe Cinemas.

**Prihodi iz nadležnog proračuna** ostvareni su u iznosu 261.950,98 eura ili 41,1% godišnjeg plana. U odnosu na isto razdoblje prošle godine prihodi su veći za 16,8%. Do povećanja je došlo jer su se povećali rashodi za zaposlene u skladu je s pravima utvrđenim Kolektivnim ugovorom za zaposlene u ustanovama kulture Grada Rijeke te sredstvima koja su odobrena za isplatu prigodnih nagrada. Također, povećani su materijalni rashodi zbog kontinuiranog rasta cijena proizvoda i usluga uslijed inflacijskih pritisaka.

**Rashodi**



Ukupni rashodi poslovanja planirani su u iznosu 794.072,00 eura, a ostvareni su u iznosu 353.747,26 eura ili 44,5% godišnjeg plana.

 **Rashodi za zaposlene** planirani su u iznosu 429.785,00 eura, a ostvareni su u iznosu 180.318,84 eura ili 42% godišnjeg plana i odnose se na plaće, doprinose i ostale rashode za zaposlene. U odnosu na isto razdoblje prošle godine ostvarenje je veće za 11,4%.Povećanje navedenih rashoda u skladu je s povećanim materijalnim pravima radnika utvrđenim Pravilnikom o radu, odnosno Kolektivnim ugovorom za zaposlene u ustanovama kulture Grada Rijeke te sredstvima koja su odobrena za isplatu prigodnih nagrada (regres i uskrsnica).

Plaće za redovan radveće su za 9,7% u odnosu na plaće za isto razdoblje prošle godine.

Ostali rashodi za zaposlene se odnose na materijalna prava zaposlenika koja proizlaze iz Pravilnika o radu (naprimjer, regres, dodatak za prehranu, božićnica, uskrsnica, jubilarne nagrade i potpore) i u skladu su s uvećanim materijalnim pravima utvrđenim Kolektivnim ugovorom. U odnosu na isto razdoblje prošle godine ovi su rashodi za zaposlene veći za 49,9%.

**Materijalni rashodi** planirani su u iznosu 362.667,00 eura, a ostvareni su u iznosu 173.053,58 eura ili 47,7% godišnjeg plana. U odnosu na isto razdoblje prošle godine veći su za 20,1%, što je uvjetovano stalnim rastom cijena proizvoda i usluga, odnosno inflacijskim pritiscima.

Materijalni rashodi odnose se na:

* naknade troškova zaposlenima koje su ostvarene u iznosu 11.978,32 eura
* rashode za materijal i energiju koji su u ostvareni u iznosu 17.818,31 eura
* rashode za usluge koji su ostvareni u iznosu 136.659,83 eura
* naknade troškova osobama izvan radnog odnosa koje su ostvarene u iznosu 2.903,59 eura
* ostali nespomenuti rashodi koji su ostvareni u iznosu 3.693,53 eura.

 Naknade troškova zaposlenima ostvarene su u iznosu 11.978,32 eura i odnose se na naknade za prijevoz na posao i s posla, stručno usavršavanje zaposlenika, službena putovanja te ostale naknade troškova zaposlenima. Naknade za službena putovanja iznose 6.440,67 eura i veće su u odnosu na isto razdoblje prošle godine uslijed povećanog broja projekata i suradničkih programa Ustanove, a posebno zbog prvih aktivnosti projekta REEL koji je sufinanciran temeljem programa europske teritorijalne suradnje i jačanja kohezije te predviđa niz zajedničkih aktivnosti svih partnera iz Hrvatske i Italije. Naknade za prijevoz, za rad na terenu i odvojeni život manje su za 16,8% zbog fluktuacije djelatnika unutar tarifnih zona te naknadnog popunjavanja upražnjenog radnog mjesta. Stručno usavršavanje zaposlenika veće je za 26,6% odnosno za 200,83 eura zbog potrebe pravovremenog praćenja brojnih izmjena zakonske regulative na snazi od ove kalendarske godine.

 Rashodi za materijal i energiju su u odnosu na 2023. godinu veći za 10,2%. Uredski materijal i ostali materijalni rashodi veći su za 74,6% većinom zbog nabave radioničkog i potrošnog materijala za potrebe radioničkih i animacijskih programa i aktivnosti u Dječjoj kući te nove godišnje pretplate na stručni časopis. Rashodi za energiju manji su za 26,2% i rezultat su manje potrošnje uslijed vremenskih prilika. Rashodi za materijal i dijelove za tekuće i investicijsko održavanje manji su za 90,6% zbog uobičajene dinamike obavljanja redovitog održavanja u drugom djelu godine. Rashodi za sitan inventar veći su za 239,2% odnosno za 1.459,07 eura. Riječ je o nabavi pročišćivača i ovlaživača zraka za potrebe Dječje kuće.

Rashodi za usluge su, u odnosu na prvo polugodište 2023. godine, veći za 18,2%. Razlog je tome, pored povećane programske aktivnosti, i rast cijena usluga i rada. Troškovi telefona, pošte i prijevoza veći su za 37,8% uslijed povećanja cijena telekomunikacijskih usluga. Rashodi za usluge tekućeg i investicijskog održavanja veći su za 44,3% budući je redoviti pregled i servis kino-projektora ove godine obavljen nešto ranije. Usluge promidžbe i informiranja veće su za 25,4% u odnosu na isto razdoblje prošle godine uglavnom zbog pojačanog praćenja projekta *Krenimo od nule! .* Nadalje, u 2024. godini trošak sistematskih pregleda radnika iznosi 4.217,78 eura. Isti se nije obavio ranijih godina. Također i intelektualne i osobne usluge veće su za 10,3% i to zbog povećanog broja filmskih programa, pa time i većeg troška nabave prikazivačkih prava i ostalih intelektualnih usluga (prijevodi, uvećana minimalna studentska satnica uslijed porasta minimalne plaće). Računalne usluge veće su za 14,7% uslijed povećanja cijena na tržištu. Ostale usluge veće su za 18,2% zbog povećanog obima posla u Dječjoj kući i vezano uz projekt *Krenimo od nule!* te viših cijena ostalih usluga (naprimjer grafičke usluge, usluge čišćenja, tehničke i osobne zaštite, usluge fotografiranja događaja i slično).

Naknade troškova osobama izvan radnog odnosa odnose se na troškove prijevoza i smještaja osoba koje nisu u radnom odnosu, a sudjelovale su u posebnim programima, filmskim premijerama, predstavljanjima baštinskih filmova i ciklusa, predstavljanjima knjiga, medijacijskim programima te radioničkim programima. U ovom polugodištu naknade su se povećale za 165,4% zbog gušće programske dinamike

**Financijski rashodi** rebalansom suplanirani u iznosu 1.620,00 eura, a ostvareni su u iznosu 374,84 eura ili 23,1% rebalansa. Financijski rashodi odnose se na troškove bankarskih usluga i usluga platnog prometa te na trošak tečajnih razlika.

**Rashodi za nabavu neproizvedene dugotrajne imovine** planirani su u iznosu 800,00 eura i u ovom polugodištu nisu izvršeni.

**Rashodi za nabavu proizvedene dugotrajne imovine** planirani su u iznosu 24.100,00 eura, a ostvareni su u iznosu 8.318,32 eura što je 34,5% rebalansa. Uredske opreme i namještaja nabavljeno je u vrijednosti 7.982,91 euro, što znači da smo nastavili sustavno voditi brigu o održavanju i zamijeni dotrajale informatičke i audiovizualne opreme. Također, nabavljeno je knjiga u vrijednosti 205,41 euro, što je 131,7% više u odnosu na isto razdoblje prošle godine.

**Obrazloženje prenesenog viška**

Rebalansom je planiran preneseni višak u iznosu 36.600 eura, a ostvaren je u iznosu 25.642,91 euro, odnosno 70,1% godišnjeg plana.

Višak prihoda i primitaka – preneseni iznosi 53.441,60 eura, od čega metodološki manjak iznosi 13.947,03 eura.

U pogledu strukture planiranog viška po izvorima, odlukom o raspodjeli rezultata poslovanja raspodijeljeno 36.600,00 eura i to:

* iz izvora Viška prihoda za posebne namjene za potrebe rashoda za zaposlene raspodijeljeno je 3.000,00 eura i za materijalne rashode raspodijeljeno je 4.200,00 eura.
* iz izvora Viška donacija za potrebe rashoda za zaposlene raspodijeljeno je 3.000,00 eura, za materijalne rashode raspodijeljeno je 16.400,00 eura, za nabavu proizvedene dugotrajne imovine raspodijeljeno je 10.000,00 eura.

**Stanje novčanih sredstava**

Stanje novčanih sredstava na početku proračunske 2024. godine iznosi 724,01 eura, a na kraju polugodištu iznosi 291,00 euro i odnosi se na polog u blagajni Art-kina i Dječje kuće.

**Rashodi prema izvorima financiranja**

Rashodi iz izvora Opći prihodi i primici rebalansom su planirani u iznosu 637.072,00 eura i ostvareni u iznosu 260.360,18 eura ili 40,9%.

Rashodi iz izvora Vlastiti prihodi ostvareni su u iznosu 1.666,41 euro odnosno 41,7% plana.

Rashodi iz izvora Prihodi za posebne namjene (prihodi od ulaznica) rebalansom su planirani u iznosu 70.000,00 eura i ostvareni su u iznosu 39.482,92 eura odnosno 56,4% plana.

Rashodi iz izvora Pomoći planirani su u iznosu 61.300,00 eura i ostvareni su u iznosu 32.878,80 eura odnosno 53,6% plana.

Rashodi iz izvora Donacije planirani su u iznosu 10.000,00 eura i ostvareni su u iznosu 2.034,36 eura ili 20,3% plana. Aktivnosti iz ovog izvora planirane su u drugoj polovici godine.

Rashodi iz prenesenog viška planirani su u iznosu 36.600,00 eura, a ostvareni u iznosu 25.642,91 euro što je 70,1% plana.

**Račun rashoda prema funkcijskoj klasifikaciji**

**Funkcijska klasifikacija :** 08 Rekreacija, kultura, religija ostvareno je 362.065,58 eura ili 44,2% godišnjeg plana i 17,2% više u odnosu na isto razdoblje prošle godine.

**Račun financiranja**

Art-kino nema stavke primitaka i izdataka.

Ravnateljica

 Slobodanka Mišković, dipl.soc.